plaestanydigital.cat | Banyoles Televisió - Cornellà del Terri repeteix el Parc infantil de Nadal i incorpora novetats a la Cavalcada
Cornellà del Terri repeteix el Parc infantil de Nadal i incorpora novetats a la Cavalcada
Cornellà del Terri es prepara per l’arribada de Ses Majestats el proper dia 5 de gener. Abans, els nens i nenes que encara no hagin enviat les seves cartes podran entregar-les al patge reial aquest divendres dia 3.
I és que el carter dels Reis visitarà el Parc Infantil de Nadal que, un any més, ha organitzat l’Ajuntament de Cornellà del Terri. El pavelló municipal s’omplirà d’inflables, tallers i activitats pels més petits, per a que puguin passar una tarda entretinguda i diferent.
Com cada any, el patge passarà pel pavelló per rebre un a un tots els nens i nenes i escoltar les seves peticions. Aquesta serà la segona vegada que el patge visiti el municipi, ja que per Sant Esteve va participar a les activitats organitzades a Sords.
De cares a la cavalcada, aquest any incorpora algunes novetats. I es que el passeig de Ses Majestats per la població anirà acompanyat d’espectacles de circ i màgia.
La companyia Alma Cubrae col·labora amb la cavalcada de Cornellà del Terri d’aquest any, encarregant-se de la part creativa de la cavalcada i l’espectacle. A partir de les quatre de la tarda hi haurà el campament reial a la zona esportiva amb una xocolatada i les actuacions de malabars de Circolate, un espectacle de focs amb La Fada Verda i la màgia del Mag Raúl. A les set de la tarda començarà la cavalcada.